Trier har mottatt flere norske og internasjonale priser for sine filmer. I 2021 hadde hans femte spillefilm, "Verdens verste menneske", verdenspremiere da den deltok i hovedkonkurransen under Filmfestivalen i Cannes. Filmen fikk svært god mottagelse i Cannes, og både utenlandske og norske filmkritkere var svært begeistret etter visningen. Anmelderen i det toneangivende filmmagasinet "Variety" kalte den en «elegant, finkornet karakterstudie». Trier har mottatt fem Amandapriser og fem Kanonpriser for regi og manus, og er en av de mestvinnende personene innen begge prisene. Han har også mottatt Filmkritikerprisen tre ganger og var den første norske mottaker av Nordisk råds filmpris.